《送王太博知建昌军》
宋代·魏野

莫叹三山隔五云，建昌境好说纷纷。
虽然尚作贫才子，犹免潜呼老使君。
远逐朱轮输雁阵，闲亲画舸羡鸥群。
棠郊独恨分携后，高论何时得再闻。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。